《题招提院静照堂》
宋代·阎询

浙右僧居盛，虚堂葺有功。
迷来随万化，净后照三空。
夜永松轩月，秋深竹岸风。
我心闲已久，梦到水乡中。

作者简介：凤翔天兴人，字议道。少以学问著闻。登进士第，又中书判拔萃科。累迁盐铁判官。使辽，以谙熟北方疆理，辽人不能欺。加直龙图阁、知梓州，徙河东转运使。神宗时官至右谏议大夫，知邠、同二州。卒年七十九。